«Татар-Информ»

Татарстанда исемлеккә кертелгән күп балалы гаиләләрнең 84 процентка якыны җир кишәрлекләре белән тәэмин ителгән

31 Май 2013,12:04

1146 гаилә тәкъдим ителгән участокларыннан өч тапкыр баш тарткан

(Казан, 31 май, “Татар-информ”, Айгөл Фәхретдинова). Бүгенгә булган мәгълүматларга караганда, Татарстанда җир кишәрлекләре алуга хокукы булган күп балалы гаиләләр исемлегенә 21 меңнән артык гаилә кертелгән. Шуларның 84 процентка якыны (17 меңнән артыгы) җир кишәрлекләре белән тәэмин ителгән.   
Ә 1146 гаилә тәкъдим ителгән участокларыннан өч тапкыр баш тарткан. “Баш тартуның төп сәбәбе гаиләләрнең җир кишәрлекләрен бары район үзәкләреннән яки шәһәрләрдән аласы килүе белән бәйле”, -дип искәртә ТР җир һәм мөлкәт мөнәсәбәтләре министры Азат Хамаев. Ул әлеге категория гаиләләрнең җир кишәрлегенә дәгъва итеп кабаттан исемлеккә кертелү мөмкинлеге булуын искә төшерде. Министр бүген ТР Хөкүмәте йортында Президент Рөстәм Миңнеханов рәислегендә узган [республика киңәшмәсе](http://tat.tatar-inform.ru/news/2013/05/31/86018/)ндә күп балалы гаиләләрне участоклары белән тәэмин итүнең барышы хакында хисап тотты.  
Казан гаиләләрен җир кишәрлекләре белән тәэмин итүгә килгәндә, Азат Хамаев сүзләренә караганда, башкаладагы гаиләләрдән 4889 гариза бирелгән, шуларның 4172 се исемлеккә кертелгән. Исемлектә торучы гаиләләргә [Сокуры һәм Каймар](http://tat.tatar-inform.ru/news/2013/05/27/85858/) яныннан җир кишәрлекләре бирү мәсьәләсе хәл ителгән.   
Столбище тирәсендәге территориядән җир бирү мәсьәләсе әлегә ачык кала. Министр искәртүенчә, Казан җитәкчелеге биредә Столбище су алу корылмасы (водозабор) төзелеше белән бәйле рәвештә, бу җирләрдән баш тарткан. Шул ук вакытта Казан гаиләләре ихтыяҗын канәгатьләндерү өчен 936 участок җитми.   
Президент Рөстәм Миңнеханов Казан буенча проблемалар калуын ассызыклап, башкала гаиләләре өчен җир участокларын эзләүне дәвам итәргә чакырды.   
Азат Хамаев моңарчы кадастр исәбендә булмыйча, законсыз төрле схемалар белән басып алу куркынычы зур булган участокларны кадастр хисабына куюның барышы хакында да хисап тотты. Быел февральдә әлеге мәсьәләне өйрәнү буенча ТР Министрлар Кабинеты карары белән ведомствоара эшче төркем төзелгән иде. Аның эшчәнлеген Җир һәм мөлкәт мөнәсәбәтләре министрлыгы координацияли. Азат Хамаев бүген Казан һәм шәһәр яны районнары буенча актив эш баруын, гомуми мәйданы 2,5 мең гектар булган 112 җир кишәрлеге ачыклануын җиткерде. Муниципаль берәмлекләрдә ачыкланган шундый участокларның 76 сы буенча тиешле карарлар кабул ителгән, 52 се дәүләт кадастр хисабына куелган. Бу исемлектә Зәңгәр күл янындагы, Тукай районындагы “Кама” милли паркы янәшәсендәге җир участоклары да бар.